Diari Oficial de la Generalitat Valenciana


Sumari del DOGV 5679, del 14-01-2008 (2008/85)

ORDE de 28 de desembre de 2007, de la Conselleria d'Indústria, Comerç i Innovació, per la qual s'establixen les bases per a la concessió de subvencions per al desenvolupament d'accions i infraestructures bàsiques en matèria de consum en l'exercici 2008.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/85


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * oficina d'informació
    * protecció del consumidor
    * moviment de consumidors
    * associació professional
    * suport econòmic
    * associació
    * administració local
    * ajuda pública

ORDE de 28 de desembre de 2007, de la Conselleria d'Indústria, Comerç i Innovació, per la qual s'establixen les bases per a la concessió de subvencions per al desenvolupament d'accions i infraestructures bàsiques en matèria de consum en l'exercici 2008. [2008/85]
La política de la Generalitat s'inscriu en la línia de la protecció i defensa dels consumidors i usuaris de la Comunitat Valenciana. Per això, l'Estatut dels Consumidors i Usuaris de la Comunitat Valenciana establix l'existència d'oficines municipals d'informació al consumidor (OMIC) i n'atribuïx a la Generalitat la regulació de la creació. Així mateix, les associacions de consumidors tenen la representació dels seus associats i servixen d'instrument per a l'exercici dels drets individuals i col·lectius dels consumidors. A través d'estes associacions, s'exercixen els drets de participació i audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.
Conscient de la seua importància com a via participativa de la societat civil valenciana i de defensa col·lectiva dels consumidors i usuaris, la present orde d'ajudes es dedica a l'aportació de mitjans per a la consolidació de les oficines municipals d'informació al consumidor i de les associacions de consumidors.
Així mateix, dins dels objectius de la política sobre consum de la Generalitat es troba el de fomentar l'arbitratge de consum. Per això, dins d'esta línia d'ajuda s'articula una subvenció destinada a les corporacions locals de la Comunitat Valenciana que compartisquen amb la Generalitat la titularitat de les juntes arbitrals de consum.
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessitarà ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.
Per tot això i amb la finalitat d'optimitzar tots els recursos posats a la disposició dels consumidors i al mateix temps dur a terme una política integrada en matèria de consum, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,
ORDENE
Capítol I
Règim general de les ajudes
Article 1. Objecte i àmbit
1. L'objecte de la present orde és establir el règim de concessió d'ajudes per al desenvolupament d'accions i infraestructures bàsiques en matèria de consum, d'acord amb les consignacions previstes en la Llei de Pressupostos de la Generalitat per a l'exercici 2008.
2. El règim d'ajudes s'aplicarà de la manera que es determina en els articles següents.
Article 2. Accions susceptibles de suport
1. Les ajudes regulades en esta orde estan dirigides a donar suport a les accions següents:
- Despeses corrents i d'inversió dutes a terme per les federacions i associacions de consumidors i usuaris de la Comunitat Valenciana per a la realització d'actuacions en suport i defensa dels consumidors i usuaris.
- Despeses corrents i d'inversió de les corporacions locals de la Comunitat Valenciana destinades a la creació, el funcionament, l'adequació, la instal·lació i l'equipament d'oficines municipals d'informació al consumidor (OMIC) i de les juntes arbitrals de consum la titularitat de les quals siga compartida amb la Generalitat.
2. Les ajudes per a les despeses de què tracta el número anterior podran sol·licitar-se en relació amb les efectuades des del dia 1 de gener i fins al 17 d'octubre de 2008, sempre que reunisquen les restants condicions i requisits establits en la present orde.
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
4. Només serà subvencionable l'IVA satisfet per l'adquisició de béns i servicis quan el beneficiari acredite per mitjà de documentació expedida per l'Agència Estatal de l'administració Tributària, l'exempció o no-subjecció a l'esmentat impost o que l'import de l'impost forma part del cost de l'actuació subvencionable, i no serà susceptible de recuperació o compensació.
Article 3. Presentació de sol·licituds i termini
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General de Comerç i Consum i es presentaran en l'imprés normalitzat en el Registre General de la conselleria d'Indústria, Comerç i Innovació, carrer Colom número 32, codi postal 46041 València, o mitjançant qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
2. La sol·licitud haurà d'anar acompanyada de la documentació que per a cada tipus d'ajuda s'establisca en l'article corresponent d'esta orde.
3. El termini de presentació de sol·licituds de les subvencions regulades en la present orde, serà d'1 mes, comptat des de l'endemà de la publicació de la present orde en el Diari Oficial de la Comunitat Valenciana. Si l'ajuda sol·licitada ho fóra per a la realització d'una inversió consistent en obra, la sol·licitud podrà formular-se de manera genèrica, sempre que la seua concreció es formule i presente acompanyada de la documentació l'aportació de la qual exigix esta orde, en el termini d'un mes comptat des del dia de finalització del termini anterior.
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
Article 4. Resolució de concessió de les ajudes
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada. En el cas que resulte exigible la presentació de projecte tècnic, este haurà de sotmetre's a informe de l'Oficina de Supervisió de Projectes o de tècnics designats per la conselleria.
2. La consellera d'Indústria, Comerç i Innovació, a proposta d'una Comissió Qualificadora composta per personal tècnic de la Direcció General de Comerç i Consum, dictarà una resolució de concessió de l'ajuda, on es fixarà expressament la quantia i s'incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. El termini màxim per a tramitar i resoldre els expedients serà de tres mesos comptats des de la publicació de l'orde per la qual es facen públiques les línies de crèdit i l'import global màxim destinat a la concessió de les ajudes previstes en la present disposició. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992.
4. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
5. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
Article 5. Resolució d'incidències
La directora general de Comerç i Consum, després dels informes previs que considere oportuns, resoldrà les incidències que es produïsquen després de la seua concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
Article 6. Control de les accions
La Direcció General de Comerç i Consum realitzarà el control i seguiment de les accions a través de les comprovacions que considere necessàries.
Article 7. Obligacions dels beneficiaris
Són obligacions dels beneficiaris:
- Realitzar l'activitat que fonamenta la concessió de la subvenció.
- Acreditar la realització de l'activitat, així com el compliment dels requisits i les condicions que determine la concessió de l'ajuda, així com les que deriven de la llei, la seua naturalesa i el seu objecte.
- Comunicar, en qualsevol moment de la vigència de l'expedient i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
- Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
Article 8. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i els terminis establits en la resolució, la no-execució o l'execució inadequada de part de la despesa aprovat, la insuficient justificació d'alguna de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud, si en el conjunt excedixen els límits establits podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, originarà la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
Capítol II
Ajudes a federacions i associacions de consumidors
Article 9. Objecte, àmbit i beneficiaris de les ajudes
1. L'objecte del present capítol és establir el règim de concessió d'ajudes a les federacions i associacions de consumidors i usuaris de la Comunitat Valenciana, per a finançar les despeses derivades de la seua actuació en suport dels consumidors i usuaris i la defensa dels seus drets durant l'exercici 2008.
2. Podran ser beneficiàries de les ajudes les federacions i associacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana i hagen formalitzat totes les obligacions derivades de la seua inscripció en l'esmentat Registre.
Article 10. Accions susceptibles de suport
1. Les subvencions es destinaran a finançar les següents despeses corrents:
- Despeses de personal (sous i salaris i seguretat social a càrrec de l'entitat).
- Arrendaments.
- Material d'oficina.
- Premsa, revistes, llibres i altres publicacions.
- Comunicacions.
- Reparació manteniment i conservació.
- Primes d'assegurança.
- Subministraments (aigua, llum, telèfon, gas, etc.).
- Financeres.
- Despeses d'assessoria jurídica o financera.
- Locomoció, restauració i hostalatge. Només es finançaran les despeses generades per ponents, professors, coordinadors o del mateix personal quan tinguen relació amb activitats de formació, assistència a actes organitzats per les administracions públiques, així com a actes estatutaris (assistència a juntes directives, comissions permanents o assemblees generals).
- Despeses derivades d'accions formatives relacionades amb l'àmbit de consum que tinguen una duració màxima de 4 hores.
- Altres despeses corrents.
En queden excloses expressament les despeses corresponents a indemnitzacions i les de representació i relacions públiques. Així mateix, en queden exclosos segons establix l'article 31.7 de la Llei 38/2003, General de Subvencions:
- Els interessos deutors dels comptes bancaris.
- Els interessos, recàrrecs i sancions administratives i penals.
- Les despeses de procediments judicials.
Les ajudes per a les despeses corrents i de funcionament podran arribar fins al 100 per cent del total del que s'ha pressupostat per l'entitat peticionària i acceptat en la resolució de concessió.
2. Les subvencions a la inversió estaran destinades a les despeses següents:
- Adquisició d'immobles que constituiran la seu de l'entitat. Si l'immoble es finança per mitjà de préstec, caldrà ajustar-se al que disposa el guió cinqué d'este apartat.
- Obres en locals de les federacions o associacions.
- Adquisició de material inventariable (mobiliari, equipament informàtic, reprografia, etc.).
- Aplicacions informàtiques (programes informàtics dissenyats específicament per al funcionament de l'entitat o creació de pàgina web).
- Amortitzacions de capital corresponents a préstecs formalitzats per a l'adquisició de locals.
Per a una mateixa actuació serà incompatible l'ajuda en concepte de suport per a les amortitzacions de capital, amb l'ajuda directa a què es referix el primer guió d'este apartat 2.
L'import total de la subvenció concedida en concepte d'ajuda a la inversió podrà arribar fins al 100 per cent de les inversions pressupostades per l'entitat peticionària i acceptades en la resolució de concessió.
Article 11. Presentació de sol·licituds
1. Les federacions i associacions interessades hauran de presentar sol·licitud de subvenció firmada per la presidència de l'entitat, o la persona que actue representació seua, en la qual es farà constar de forma separada l'ajuda sol·licitada per a cada un dels apartats arreplegats en l'article 10. La sol·licitud anirà acompanyada de la documentació següent:
a) Original i còpia o còpia compulsada de la targeta d'identificació fiscal del sol·licitant.
b) Original i còpia o còpia compulsada del DNI del president de l'entitat.
c) Certificat del secretari que acredite el nomenament del president de l'entitat.
d) Si és el cas, original i còpia o còpia compulsada del DNI del representant de l'entitat i còpia o còpia compulsada de poders actualitzats que n'acrediten la representació.
e) Acreditació que el sol·licitant de la subvenció es troba al corrent en el compliment de les obligacions tributàries i davant de la Seguretat Social.
La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga, de forma directa a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
No obstant això, el sol·licitant hi podrà denegar expressament el consentiment; en este cas caldrà aportar els certificats següents:
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.
- Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
Els que sol·liciten ajudes que no superen els 1.803,04 euros queden exonerats de presentar la documentació enumerada en este apartat.
f) Memòria descriptiva de les activitats dutes a terme per la federació o associació de consumidors durant l'exercici 2007 i de les realitzades o previstes de realitzar durant l'exercici 2008. L'estructura de la memòria versarà sobre estos continguts:
- Consultes i reclamacions.
- Assistència a juntes arbitrals.
- Activitats estatutàries i d'organització interna.
- Activitats d'informació.
- Activitats de formació.
- Activitats d'educació.
- Activitats de participació institucional i relacions amb organismes oficials.
g) Pressupost, detallat i desglossat per partides, de despeses i ingressos per a l'exercici 2008. Per al pressupost de despeses es presentarà el detall de despeses corrents, d'inversió i generades per accions específiques, segons el model que s'adjunta en l'annex I.
h) Quan se sol·licite subvenció per a obres haurà d'incloure's projecte subscrit per tècnic competent, quan la quantia de les obres a realitzar siga superior a 30.050,61 € i en tot cas haurà d'incloure's un programa d'actuació que garantisca l'execució de les obres en l'exercici per al qual es concedisca la subvenció, subscrit per la presidència de l'entitat.
i) Quan se sol·licite ajuda per a les amortitzacions de capital corresponents a préstecs formalitzats per a l'adquisició de locals, haurà d'incloure's còpia del contracte de préstec hipotecari formalitzat amb l'entitat bancària, així com un certificat de les quotes a pagar corresponents a l'exercici 2008.
j) Certificat del secretari de l'entitat sol·licitant que acredite el nombre de socis i l'import de la quota anual per soci en la data de la publicació de la present orde, segons model que s'adjunta en l'annex I.
k) Dades de domiciliació bancària (fitxa de manteniment de tercers segons model publicat en l'Orde de 31 d'agost de 2007 de la conselleria d'Economia, Hisenda i Ocupació i certificat de conformitat de l'entitat financera), excepte que s'hagen presentat amb anterioritat davant de la conselleria d'Indústria, Comerç i Innovació i no hagen experimentat variació.
l) Declaració responsable que acredite que el sol·licitant no és deutor de la Generalitat per reintegrament de subvencions segons model que s'adjunta en l'annex I.
m) Declaració responsable de no estar sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
n) Declaració responsable que acredite que el sol·licitant no realitza cap tipus d'activitat econòmica. En el cas que, excepcionalment, el sol·licitant portara a cap alguna activitat econòmica, la declaració responsable indicarà expressament que la subvenció no finançarà este tipus d'activitats. Esta declaració es farà d'acord amb el model que s'adjunta en l'annex I.
o) Certificat del secretari de l'associació on s'indique el nombre de persones amb contracte laboral vigent en la data de publicació de la present orde i que presten els seus servicis en l'àmbit de consum (segons model que s'adjunta en l'annex I). Així mateix, s'adjuntarà currículum i una còpia compulsada del contracte de treball de les esmentades persones.
p) Si se sol·licita subvenció per a material inventariable de l'associació/federació, relació detallada del material de què dispose, amb indicació d'aquell l'adquisició del qual haja sigut subvencionada per la Generalitat en anteriors convocatòries.
Article 12. Criteris d'avaluació de les sol·licituds
Per a la concessió de les ajudes destinades a les federacions i associacions de consumidors es tindran en compte els aspectes següents:
a) Despeses corrents
- La rellevància de les actuacions realitzades durant l'exercici 2007 i les previstes de realitzar durant l'exercici 2008. Fins a 45 punts.
- El territori d'actuació. Fins a 5 punts.
- Els recursos pressupostaris de l'entitat per a l'exercici 2008. Fins a 15 punts.
- El número d'associats. Fins a 5 punts.
- El nombre d'assistències a juntes arbitrals durant l'exercici 2007. Fins a 15 punts.
- El nombre de persones, i el seu currículum, amb contracte laboral i que presten els seus servicis en l'àmbit de consum. Fins a 15 punts.
b) Despeses d'inversió
- Efectes que la inversió proposada pot representar per a la consolidació i millora de les condicions de treball de la federació o associació. Fins a 40 punts.
- Viabilitat de l'actuació proposada. Fins a 35 punts.
- Recursos pressupostaris de l'entitat per a l'exercici 2008. Fins a 25 punts.
Article 13. Liquidació de les ajudes
1. La liquidació de les ajudes s'efectuara una vegada executat el projecte en la totalitat d'acord amb la sol·licitud presentada i en els termes fixats per a la concessió de l'ajuda, i es podran efectuar pagaments parcials a mesura que s'aporte els corresponents justificants.
2. A l'efecte del que establix el paràgraf anterior, i llevat que per circumstàncies concurrents s'establisca un termini distint en la resolució de concessió de l'ajuda, els beneficiaris hauran de presentar, amb data límit 17 d'octubre de 2008, inclusivament, la documentació següent:
- La justificació de la despesa realitzada que revestirà la forma de compte justificatiu i detallarà el desglossament de les despeses realitzades i que han sigut subvencionades. S'efectuarà per mitjà de l'emissió dels certificats de realització de la despesa expedits pel secretari o la secretària de l'entitat sol·licitant, amb el vistiplau del seu president, on es manifeste expressament que s'ha complit l'objecte de la subvenció i, a més, en el cas d'inversions, que els béns o millores es destinaran a la federació o associació per un període no inferior a cinc anys, en cas de béns inscribibles en un registre públic, ni a dos per a la resta de béns inventariables. Esta justificació es realitzarà per mitjà del document que s'adjunta en l'annex II.
- Originals o còpies compulsades de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuat, expedits d'acord amb la normativa vigent. Les factures hauran de disposar de les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
- Les justificacions corresponents al personal es presentaran necessàriament en nòmines, acompanyades dels butlletins de cotització a la Seguretat Social.
- Els desplaçaments de ponents, professors, coordinadors i del mateix personal es justificaran mitjançant el bitllet corresponent en cas d'utilització de transport públic i en cas que s'use vehicle particular es valorarà, a l'efecte de justificació, a 0,20 euros el quilòmetre.
Haurà d'adjuntar-se certificat d'assistència expedit per l'ens que desenvolupe o coordine les actuacions que originen els desplaçaments, així com, si és el cas, el rebut de la persona que ha realitzat el desplaçament.
- Quan es justifiquen activitats que generen despeses d'hostalatge i/o restauració, hauran d'adjuntar-se les factures corresponents, i l'import màxim acceptable com a justificació per persona i dia serà de 60 euros per despeses d'hostalatge i de 25 euros per despeses de restauració. Caldrà indicar la relació de persones que han realitzat la despesa i el motiu d'esta.
- Quan s'haja sol·licitat ajuda per a una acció formativa, s'indicarà el dia de la seua realització, el programa corresponent, el nombre d'hores impartides, la relació de ponents, així com el tipus i el nombre d'assistents a l'acció.
- En el cas que haja sigut necessària la presentació de projecte tècnic, certificats d'obra expedits per tècnic competent.
- Quan se sol·licite ajuda per a adquisició de locals, s'aportarà com a justificant l'escriptura de compravenda amb la corresponent inscripció en el Registre de la Propietat i certificat de taxador independent degudament acreditat i inscrit en el corresponent registre oficial.
- Quan se sol·licite ajuda per a les amortitzacions de capital corresponents als préstecs formalitzats per a l'adquisició de locals, caldrà aportar, a més de la documentació indicada en l'apartat anterior, certificat de l'entitat bancària acreditativa de les amortitzacions de capital efectuades en l'exercici per al qual es concedix la subvenció.
- Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present orde o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
- Si és el cas, acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada, segons model que s'adjunta en l'annex II.
- En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
- Declaració responsable que acredite que el beneficiari no és deutor de la Generalitat per reintegrament de subvencions segons model que s'adjunta en l'annex I.
3. A l'efecte de justificació, es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació.
Capítol III
Ajudes a les corporacions locals de la Comunitat Valenciana
Article 14. Objecte, àmbit i beneficiaris de les ajudes
1. L'objecte del present capítol és establir el règim de concessió d'ajudes per a contribuir al finançament de les despeses corrents i d'inversió de les oficines municipals d'informació al consumidor (OMIC) i de les juntes arbitrals de consum la titularitat de les quals estiga compartida per corporacions locals i Generalitat que es realitzen durant l'exercici 2008.
2. Podran ser beneficiaris d'estes ajudes les corporacions locals que compten amb una OMIC i aquelles que compartisquen amb la Generalitat la titularitat de les juntes arbitrals de consum. Les OMIC hauran de trobar-se en qualsevol dels supòsits següents:
a) Oficines municipals d'informació al consumidor (OMIC) que es troben acreditades per la Generalitat i que hagen formalitzat totes les obligacions derivades de la seua inscripció en el Registre Públic d'Oficines Municipals d'Informació al Consumidor de la Comunitat Valenciana o per a les qual s'haja sol·licitat l'esmentada acreditació, sempre que reunisquen els requisits establits per a això en l'Orde de 21 de gener de 1997 (DOGV 2.945, de 05.03.1997).
b) Oficines municipals d'informació al consumidor (OMIC) que, sense estar acreditades, realitzen programes d'informació, formació o educació dels consumidors, així com les que col·laboren amb la Generalitat en les campanyes d'inspecció. En estos casos hauran de reunir les condicions següents:
- Atendre les consultes, reclamacions i denúncies dels consumidors i realitzar mediacions en els conflictes que puguen sorgir entre les parts.
- Trobar-se obertes al públic durant quatre hores al dia, com a mínim, en jornada laboral i estar identificades adequadament de manera que s'advertisca fàcilment la seua existència i ubicació.
- Disposar de personal apropiat a fi de facilitar als consumidors i usuaris interessats la informació i l'assessorament que necessiten, o comprometre's a dotar l'OMIC de l'esmentat personal.
c) Oficines municipals d'informació al consumidor (OMIC) que estiga previst posar en funcionament durant l'exercici 2008.
Article 15. Accions susceptibles de suport
1. Les ajudes per a les despeses corrents estaran destinades al finançament de les ocasionades per les oficines municipals d'informació al consumidor i la col·laboració de les entitats locals de la Comunitat Valenciana en les juntes arbitrals de consum per al seu manteniment i potenciació.
Les subvencions es destinaran a finançar les següents despeses corrents:
- Despeses de personal (sous i salaris i seguretat social a càrrec de l'entitat).
- Arrendaments.
- Material d'oficina.
- Premsa, revistes, llibres i altres publicacions.
- Comunicacions.
- Reparació manteniment i conservació.
- Primes d'assegurança.
- Subministraments (aigua, llum, telèfon, gas, etc.).
- Locomoció, restauració i hostalatge. Només es finançaran les despeses generades per ponents, professors, coordinadors o del mateix personal quan tinguen relació amb activitats de formació, així com l'assistència a actes organitzats per altres administracions públiques.
- Despeses derivades d'accions formatives relacionades amb l'àmbit de consum que tinguen una duració màxima de 4 hores.
- Altres despeses corrents.
En queden excloses expressament les despeses corresponents a indemnitzacions i les de representació i relacions públiques. Així mateix, en queden exclosos d'acord amb el que establix l'article 31.7 de la Llei 38/2003, General de Subvencions:
- Els interessos deutors dels comptes bancaris.
- Els interessos, recàrrecs i sancions administratives i penals.
- Les despeses de procediments judicials.
2. Les subvencions a la inversió estaran destinades a:
a) Obres d'adequació de les OMIC acreditades, segons el que disposa el Decret 181/1992, i de les juntes arbitrals de consum.
b) Senyalització de les OMIC, en especial d'aquelles que, estant acreditades d'acord amb el que disposa l'Orde de 21 de gener de 1997, s'adapten al manual d'identitat corporativa de les OMIC.
c) Equipament i instal·lació de les OMIC i de les juntes arbitrals de consum (per exemple, equips informàtics, de reprografia, mobiliari, elements de transport, etc.), sempre que consistisquen en béns inventariables.
d) Aplicacions informàtiques (programes informàtics dissenyats específicament per al funcionament de l'entitat o creació de pàgina web).
3. Les ajudes per a les despeses corrents i de funcionament podran arribar fins al 100 per cent del total de les despeses pressupostades per l'entitat peticionària i acceptades en la resolució de concessió.
4. L'import total de la subvenció concedida en concepte d'ajuda a la inversió podrà arribar fins al 100 per cent de les inversions pressupostades per l'entitat peticionària i acceptades en la resolució de concessió.
Article 16. Documentació a presentar
1. A la sol·licitud de subvenció per a despeses corrents de les OMIC, les corporacions locals hauran d'adjuntar la documentació següent:
a) Memòria descriptiva de les actuacions realitzades durant l'exercici 2007 i programa o memòria detallada de les actuacions que es duran a terme en l'exercici 2008. L'estructura de la memòria versarà sobre estos continguts:
- Consultes i reclamacions
- Mediacions efectuades
- Inspeccions realitzades
- Activitats d'informació
- Activitats de formació
- Activitats d'educació
- Activitats de participació institucional i relacions amb organismes oficials
- Audiències arbitrals
b) Pressupost, detallat i desglossat per partides, de les despeses corrents, d'inversió i generades per accions específiques, que es produiran l'any 2008, d'acord amb el programa presentat.
c) Certificat, expedit pel secretari o la secretària de la corporació, acreditatiu de l'acte/acord adoptat per l'òrgan municipal competent, que incloga l'aprovació del programa i el pressupost corresponents, la sol·licitud de subvenció i la seua quantia. Este certificat es farà mitjançant el model que s'adjunta en l'annex III.
d) En el cas que l'OMIC amplie o tinga una cobertura territorial superior al municipi, s'adjuntarà, a més a més, certificat del secretari o la secretària de cada una de les corporacions locals que s'integren en el projecte, on es faça constar l'acord de conformitat amb este.
2. A la sol·licitud d'ajudes a la inversió de l'OMIC, les corporacions locals hauran d'adjuntar la documentació següent:
a) Memòria descriptiva de les actuacions realitzades durant l'exercici 2007 i programa o memòria detallada de les actuacions que duran a terme en l'exercici 2008. L'estructura de la memòria versarà sobre estos continguts:
- Consultes i reclamacions
- Mediacions efectuades
- Inspeccions realitzades
- Activitats d'informació
- Activitats de formació
- Activitats d'educació
- Activitats de participació institucional i relacions amb organismes oficials
- Audiències arbitrals
b) Pressupost, detallat i desglossat, de les despeses corrents i d'inversió que es produiran l'any 2008, d'acord amb el programa presentat.
c) Certificat, expedit pel secretari o la secretària de la corporació, acreditatiu de l'acte/acord adoptat per l'òrgan municipal competent, que incloga l'aprovació de la inversió i el pressupost corresponent, la sol·licitud de subvenció i la seua quantia, així com el compromís exprés de finançar la part no subvencionada. Este certificat es realitzarà mitjançant el model que s'adjunta en l'annex III.
d) En el cas que l'OMIC amplie o tinga una cobertura territorial superior al municipi, s'adjuntarà, a més a més, certificat del secretari o la secretària de cada una de les corporacions locals que s'integren en el projecte, on es faça constar l'acord de conformitat amb este.
A esta documentació general s'afegirà, a més, la següent segons els casos:
a) Si se sol·licita subvenció per a les obres d'adequació d'una OMIC acreditada:
- Memòria on es descriguen les millores que s'introduiran, justificant-ne la necessitat.
- Còpia del projecte de les obres a realitzar subscrit pel tècnic competent sempre que les obres superen la quantia de 30.050,61 €.
- Programa d'actuació que garantisca l'execució de l'obra en l'exercici per al qual es concedix la subvenció.
b) En cas de sol·licitar subvenció per a senyalització de l'OMIC, identificació dels elements i llocs on s'instal·laran els nous senyals.
c) Si se sol·licita subvenció per a equipament de l'OMIC, inventari del material de què dispose, amb indicació d'aquell l'adquisició del qual haja sigut subvencionada per la Generalitat en anteriors convocatòries.
3. Les corporacions locals que sol·liciten ajuda per a les juntes arbitrals de consum, la titularitat de les quals compartisquen amb la Generalitat, adjuntaran a la seua sol·licitud:
- Certificat, expedit pel secretari o la secretària de la corporació acreditativa de l'acord adoptat per l'òrgan municipal competent, que incloga l'aprovació del programa i del pressupost corresponent de despeses corrents i d'inversió, la sol·licitud de subvenció i la seua quantia, així com el compromís exprés de finançar la part no subvencionada de la inversió. Este certificat es farà mitjançant el model que s'adjunta en l'annex III.
- Certificat expedit pel secretari o la secretària de la junta en què s'acredite el nombre d'audiències celebrat l'any 2007, especificant les realitzades en altres municipis, i les actuacions desenvolupades en matèria d'arbitratge.
- Programa de les actuacions que, en matèria arbitral, es duran a terme l'any 2008.
- Pressupost, detallat i desglossat, de despeses corrents i d'inversió que es produiran l'any 2008 en la junta arbitral.
- Certificat expedit pel secretari o la secretària de la corporació local en què s'acredite el personal que presta els seus servicis en la junta arbitral.
- Si se sol·licita ajuda per a obres: còpia del projecte de les obres a realitzar (sempre que la quantia de l'obra supere els 30.050,61 €) subscrit pel tècnic competent i en tot cas programa d'actuació que garantisca l'execució de l'obra en l'exercici per al qual es concedix la subvenció.
- Si se sol·licita subvenció per a equipament de la Junta Arbitral, inventari del material de què dispose, amb indicació d'aquell l'adquisició del qual haja sigut subvencionada per la Generalitat en anteriors convocatòries.
4. Les sol·licituds de subvenció aniran acompanyades de:
a) Dades de domiciliació bancària (fitxa de manteniment de tercers, segons model publicat en l'Orde de 31 d'agost de 2007 de la conselleria d'Economia, Hisenda i Ocupació i certificat de conformitat de l'entitat financera), excepte que s'hagen presentat amb anterioritat davant de la conselleria d'Indústria, Comerç i Innovació i no hagen experimentat variació.
b) Aquelles OMIC que no es troben acreditades hauran de presentar, a més, un certificat expedit pel secretari o la secretària de la corporació en què s'acredite el compliment de les condicions fixades en el punt 2 de l'article 14 de la present orde. Així mateix, s'haurà d'indicar el personal que tinga l'OMIC per a exercir les funcions descrites, o certificar l'acte de la corporació en què s'acorde la provisió del corresponent personal en qualsevol de les formes previstes en el Decret 181/1992. Estos certificats es realitzaran mitjançant els models que s'adjunten en l'annex III.
c) En el cas d'aquelles OMIC que tinguen previst iniciar el seu funcionament durant l'exercici 2008, el certificat esmentat en el paràgraf anterior acreditarà el compromís adoptat per l'òrgan municipal competent d'ajustar el funcionament de l'OMIC a les condicions fixades en el punt 2 de l'article 14 i de mantenir-ne el funcionament durant un període mínim de 2 anys. Així mateix, s'haurà d'indicar el personal de què disposarà l'OMIC o certificar l'acte de la corporació en què s'acorde la seua provisió, en els mateixos termes assenyalats en l'apartat anterior. Estos certificats es realitzaran mitjançant els models que s'adjunten en l'annex III.
d) Declaració responsable que acredite que el sol·licitant no és deutor de la Generalitat per reintegrament de subvencions segons model que s'adjunta en l'annex I.
e) Declaració responsable de no estar sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
f) Certificat del secretari de la corporació on s'acredite el nombre d'hores, en còmput setmanal, que l'OMIC està oberta al públic, segons model que s'adjunta en l'annex III.
g) Currículum del personal que preste els seus servicis en l'OMIC.
Article 17. Criteris d'avaluació de les sol·licituds
Per a la concessió de les ajudes destinades a les corporacions locals de la Comunitat Valenciana es tindran en compte els criteris següents:
a) Despeses corrents
- La rellevància de les actuacions realitzades durant l'exercici 2007 i les previstes de realitzar durant l'exercici 2008. Fins a 35 punts.
- El territori d'actuació. Fins a 10 punts.
- Els recursos pressupostaris que la corporació destine al programa de consum per a l'exercici 2008. Fins a 10 punts.
- El nombre d'hores setmanals que l'oficina es troba oberta el públic. Fins a 10 punts.
- El nombre de reclamacions i mediacions realitzades durant 2007. Fins a 10 punts.
- El nombre d'actuacions d'informació (incloses consultes) i inspecció realitzades durant 2007. Fins a 10 punts.
- El nombre de persones al servici de l'OMIC o de la Junta Arbitral i el seu currículum. Fins a 10 punts
- La realització l'any 2007 de campanyes perquè les empreses del seu àmbit territorial s'adherisquen al sistema arbitral de consum. Fins a 5 punts.
- El nombre d'audiències arbitrals celebrades durant l'exercici 2007. Fins a 30 punts.
b) Despeses d'inversió
- Efectes que la inversió proposada pot representar per a la consolidació i millora de les condicions de treball de l'OMIC i de la Junta Arbitral de consum. Fins a 40 punts.
- Viabilitat de l'actuació proposada. Fins a 35 punts.
- Els recursos pressupostaris que la corporació destine al programa de consum en l'exercici 2008. Fins a 25 punts.
Article 18. Liquidació de les ajudes
1. La liquidació de les ajudes s'efectuara una vegada executat el projecte en la totalitat d'acord amb la sol·licitud presentada i en els termes fixats per a la concessió de l'ajuda, i es podran efectuar pagaments parcials a mesura que s'aporten els corresponents justificants.
2. A l'efecte del que establix el paràgraf anterior, i llevat que per circumstàncies concurrents s'establisca un termini distint en la resolució de concessió de l'ajuda, els beneficiaris hauran de presentar, amb data límit 17 d'octubre de 2008, inclusivament, la documentació següent:
- La justificació de la subvenció revestirà la forma de compte justificatiu i detallarà les despeses realitzades i subvencionades. S'efectuarà mitjançant l'emissió dels certificats de contracció de la despesa, en què conste l'acte de reconeixement de l'obligació per l'òrgan competent, expedits pel secretari/ la secretària o l'interventor/la interventora de la corporació, i on s'inclourà la data del reconeixement de l'obligació de la despesa, el perceptor, el concepte i l'import de la despesa aquirida, i es manifeste expressament que s'ha complit l'objecte de la subvenció i, a més, com que es tracta d'inversions, que els béns o millores es destinaran a l'OMIC o a les juntes arbitrals de titularitat compartida amb la Generalitat per un període no inferior a cinc anys en cas de béns inscribibles en un registre públic, ni a dos per a la resta de béns inventariables. Esta justificació es realitzarà per mitjà del document que s'adjunta en l'annex IV.
- Si és el cas, certificat detallat del secretari o l'interventor de la corporació acreditatiu de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Este certificat es realitzarà mitjançant el document que s'adjunta en l'annex IV.
- Declaració responsable que acredite que la corporació no és deutora de la Generalitat per reintegrament de subvencions, segons model que s'adjunta en l'annex I.
- Quan s'haja sol·licitat ajuda per a una acció formativa, se n'indicarà el dia de realització, el programa corresponent, el nombre d'hores impartides, la relació de ponents, així com el tipus i nombre d'assistents a l'acció.
- Quan s'haja sol·licitat ajuda per a obres d'adequació d'una OMIC acreditada o d'una Junta Arbitral, certificats d'obra expedits per tècnic competent, sempre que les obres superen la quantia de 30.050,61 €.
3. A l'efecte de justificació es considerarà que la despesa subvencionada s'ha realitzat si ha aconseguit la fase «O» en el pressupost de la corporació, encara que no haja sigut efectivament pagada amb anterioritat a la finalització del període de justificació.
DISPOSICIONS ADDICIONALS
Primera
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008.
2. Per complir el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a l'any 2008, per mitjà d'orde de la conselleria d'Indústria, Comerç i Innovació es faran públiques les línies de crèdit i l'import global màxim destinat a la concessió de les ajudes previstes en la present disposició.
Segona
1. En el cas que els documents que s'han d'adjuntar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentarens o, si és el cas, s'emeteren, i que no hagen transcorregut mes de cinc anys des de la finalització del procediment a què corresponguen.
2. En els supòsits d'impossibilitat material d'obtenir el document, l'òrgan competent en podrà demanar al sol·licitant la presentació o, si de cas hi manca, l'acreditació per altres mitjans dels requisits a què fa referència el document.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana
València, 28 de desembre de 2007
La consellera d'Indústria, Comerç i Innovació
Belén Juste Picón
ANNEX I
Ajudes a federacions i associacions
de consumidores. Fase de sol·licitud
- Certificat del nombre de socis.
- Declaració responsable acreditativa que el sol·licitant no és deutor per reintegrament de subvencions.
- Certificat acreditatiu de les persones que presten servicis en l'associació.
- Pressupost normalitzat de despeses per a l'exercici 2008.
- Declaració responsable de no-realització d'activitats econòmiques.ANNEX II
Ajudes a federacions i associacions
de consumidors. Fase de justificació
- Compte justificatiu de despeses corrents.
- Compte justificatiu de despeses inversió.
- Declaració responsable sobre disponibilitat de fons.ANNEX III
Ajudes a les corporacions locals
de la Comunitat Valenciana. Fase de sol·licitud
- Certificat del secretari o de la secretària d'aprovació de programa i pressupost. Despeses corrents OMIC.
- Certificat del secretari o de la secretària d'aprovació de programa i pressupost. Despeses d'inversió OMIC.
- Certificat del secretari o de la secretària d'aprovació de programa i pressupost sobre despeses corrents de la Junta Arbitral.
- Certificat del secretari o de la secretària d'aprovació de programa i pressupost. Despeses d'inversió Junta Arbitral.
- Certificat OMIC no acreditades (I).
- Certificat OMIC no acreditades (II).
- Certificat OMIC no acreditades (III).
- Declaració responsable acreditativa que el sol·licitant no és deutor per reintegrament de subvencions (model en annex I).
- Certificat acreditatiu del nombre d'hores obertura OMIC.ANNEX IV
Ajudes a les corporacions locals
e la Comunitat Valenciana. Fase de justificació
- Certificat justificatiu de despeses corrents OMIC.
- Certificat justificatiu de despeses d'inversió OMIC.
- Certificat justificatiu de despeses corrents Junta Arbitral.
- Certificat justificatiu de despeses d'inversió Junta Arbitral.
- Certificat de disponibilitat de fons.